Rakvere Heina tänava elanik Aino Piilbaum tellis Pajustist OÜ-st Puider lõhutud küttepuid, mida pakuti müüa ajalehekuulutuses. Tellis seitse ruumi ja maksis 200 krooni ruumist.    Puude ladumisel aga tabas teda ebameeldiv üllatus. Lõpupoole pidin halge lausa saepuru seest välja kaevama ja mõned halud olid ka nii jämedad, et ei tea, kas ahjusuust sisse mahuvad, kurtis Piilbaum.    Virumaa Teataja käis kohapeal asja vaatamas. Puud olid hoovis juba riita laotud, lõhkumist  ootavad halud eraldi virnas. Mõni jäme tümikas oli ka koos peenematega virna sattunud. Kõrval seisid kuus kopsakat prügikotti saepuru ja puukoortega.    Kuhu ma küll need panen? küsis naine. Prügikasti neid ju ei sokuta, see majarahval ka ühine, pealegi pole prügivedu linnas just odav.    Heina tänava maja korteriühistu esimees Maia Vahermäe, kes puude ladumist pealt nägi, soovitas Aino Piilbaumil helistada puude müüjale, ehk viivad vähemalt prügi minema. Aga sellisest jutust firmaga  ei olevat Piilbaumi sõnul midagi välja tulnud, sest pärast oma murest teada andmist visatud toru lihtsalt hargile.    Ei tulnud vastaspoolele sõna andmisest midagi välja ka Virumaa Teatajal. Kas te tahate, et me puud enne puhtaks peseme, kõlas näiteks üks vastuseks kuuldud lause.    Virumaa Teataja    Kommentaar: Ülbed küttepuude müüjad    Rohkem kui head kuuleb tarbijalehekülg ikka nurinat. Ja eks see ole ka arusaadav. Hästi tehtud töö ja hea kaup on ju  normaalne. Kehvaga ei taha keegi nõus olla, seda enam kui selle eest sama raha küsitud.    Aga tagasihoidlik inimene, kes julgeb viletsa kauba pärast müüja poole pöörduda, võib mõnikord suisa sõimata saada. Harva seda juhtub, aga juhtub. Viimasel ajal on mitu inimest kurtnud kehvade küttepuude üle. Müüjaid on palju ja ega ole ülevaadet, mida täpselt keegi pakub. Nii on saadud kütet väiksem kogus või on lõhutud puude kõrval ka ports parajaid tümikaid.    Mida inimene sel juhul teha saab,  eks võtab telefonitoru ja helistab müüjale. Et vaadake, juhtus selline lugu. Aga vastuseks on toru hargile visatud või õnnistatud helistajat paari krõbeda sõnaga. Nii on toimetusele kurdetud.    Viimasel ajal on kaupmehed hakanud küll puid autokasti kenasti riita laduma, et inimene saaks need kahtluse puhul üle mõõta, ja õige see on. Aga näiteks Heina tänava elanik pidi oma puud välja sortima saepuruhunnikust. Kuhu sa paned kuus kotti saepuru ja prahti linnamaja hoovis.    Paarikümne  aastase staaziga ahjukütjana olen saanud kaasa ka mõne jämedama lõhkumata puujuurika. Vahel mõtlen, et saadan jämedamad halud laisale lõhkujale õige tagasi, aga ega tegelikult ole saatnud.    Selliste juhtumite puhul, mida igal tegijal võib ju ette tulla, paneb mind eeskätt imestama müüjate ülbus, sest mille muuga siin tegemist on. Mitte ei mõista, miks ei või ka puukaupmehed nagu enamik teisi asju inimlikult ära klaarida, vaid puhuvad tüli veel suuremaks.        Eevi Kuht  VT